Агнеса је преживела пад Андроника. Извори о њој говоре 1193. године као о љубавници Теодора Вране, војсковође на северној византијској граници. Након крсташког заузећа Цариграда 1204. године, Агнеса је поштована као бивша царица. Према речима Робера од Кларија, Агнеса је имала лошу репутацију и морала је да разговара преко преводиоца јер није знала француски језик. Тада је имала 30 година и већи део живота провела је на византијском двору. Агнеса и Теодор Врана касније су се венчали. Врана је ступио у службу латинског цара Балдуина I лета 1204. године и за Латинско царство бори се до 1219. године, када се последњи пут помиње у изворима. Агнеса је до тада већ нестала из извора. Имали су барем једну ћерку која се удала за Наржота од Турсија. Као година Агнесине смрти понекад се наводи 1220. или после 1240. године. Ниједан од ових датума није потврђен.